《杜少陵赠卫八处士韵别秉国》
宋代·于石

昔君坐谈诗，古音振宫商。
昔我起舞剑，三尺星斗光。
我剑何慷慨，君诗何老苍。
感此一笑叹，徒成九回肠。
久别忽想见，岁月惊惶惶。
岂无平生友，对面险太行。
知心今几人，况复天一方。
安得飞霞佩，共挹天瓢浆。
道义有真乐，何必甘膏梁。
临行劝我酒，我饮不尽觞。
一饮情易阑，再饮情更长。
斜阳重回首，烟水空苍茫。

作者简介：元间婺州兰溪人，字介翁，号紫岩，更号两溪。貌古气刚，喜诙谐，自负甚高。宋亡，隐居不出，一意于诗。豪宕激发，气骨苍劲，望而知其为山林旷士。有《紫岩集》。